Fodboldlegenden Henning Jensen blev i dag fulgt til graven af familie og venner.

Vinden var isnende kold men stemningen varm og hjertelig, da mere end 150 venner og familiemedlemmer lørdag fulgte Henning Jensens kiste det sidste stykke til graven. Tidligere landstræner Sepp Piontek er ikke i tvivl. Henning Jensen med tilnavnet ”fodboldenglen” var et af de største ikoner i dansk fodbold: - Han kom jo ud af ingenting. Fra Nørresundby Boldklub som ingen kendte til Bundesligaen i Tyskland. Jeg mødte ham selv på banen mod Gladbach og det var umuligt at tage bolden fra ham uden at lave frispark, forklarer det tidligere landstræner. Henning Jensen spillede i en årrække i Europas bedste klubber og var den første dansker i startopstillingen hos Real Madrid. Efter sin fodboldkarriere levede han de senere år et mere tilbagetrukket liv omgivet af familie og venner. - Han var en god ven og vi mødtes altid i Hennings sommerhus i Lønstrup hver sommer til en hyggelig frokost, hvor også Allan Simonsen, Lerbæk og Frank Arnesen deltog. Dengang var John Faxe Jensen jo bare en knægt på tolv år, griner entertaineren Eddie Skoller, der var en nær personlig ven siden slutningen af halvfjerdserne. Henning Jensen var trods sin status som en af Danmarks største stjerner beskeden til det sidste. Han gjorde ifølge familie og venner aldrig noget særligt ud af sine bedrifter og selvom den tidligere landstræner Zepp Piontek fastholder, at Henning Jensen skulle have haft en plads i fodboldens ”Hall of Fame”, så understreger hans datter at priserne faktisk ikke betød så meget for hendes far. Henning Jensen blev 68 år.